I 1927 forsøgte to personer at svømme fra Frederikshavn til Læsø. Det mislykkedes. Men næsten 100 år efter er det lykkedes to nordjyder at tage turen.

Den største udfordring var næsten de røde, slimede dyr med tråde. Brandmændene. De var over det hele, men i det mørke vand var de svære at se. Så derfor var de umulige at undgå at svømme ind i på turen fra Frederikshavn til Læsø, som Anders Vestergaard og Per Kristensen netop har gennemført. En tur på cirka 30 kilometer imod strømmen. - Vi er godt forbrændte og trætte. Vi vidste, at der ville være brandmænd, men vi blev godt nok noget overraskede over, hvor mange der var, siger 56-årige Anders Vestergaard. Sammen med Per Kristensen på 62 år har de i nat svømmet fra Frederikshavn til Læsø, og det er allerførste gang, at nogen gennemfører den tur. - Vi er stolte, meget lettede og glade. For da vi ankom til Læsø, blev vi bare taget imod af en hel masse mennesker på Læsø. Det var helt vildt. Så fantastisk, siger Anders Vestergaard. Håbede på kortere tid Det tog de to mænd 11,5 timer at svømme turen. De svømmede afsted ved midnatstid, og de var fremme cirka klokken 11.30 lørdag. Men de havde håbet at kunne klare turen på mellem otte og 10 timer. Det lykkedes dog ikke takket være forholdene, som bød på meget høje bølger. - De første 13 kilometer var meget hårde i mørket, men da solen stod op, fik vi nogle gode timer. Der var det rigtig fint, siger Anders Vestergaard og fortsætter: - Vejret var værre end forventet. Bølgerne var meget høje. Så det var psykisk hårdt. Nu skal de slappe af Under den udfordrende tur blev Per Kristensen holdt i gang af boller og rugbrød, mens Anders Vestergaard foretrak energibarer, vindruer og bananer. Det var tilsyneladende nok til at slå udfordringerne som brandmænd og høje bølger ned. For efter 11,5 timer var der udsigt til jubel og god stemning på Læsø, hvor de to mænd nu befinder sig. Stolte, lettede og mere end klar til at slappe af. - Jeg skal hjem og se noget Tour de France. Så skal jeg pakke ud og på arbejde igen på mandag, siger Anders Vestergaard. Næste udfordring er allerede bestemt. De to svømmere vil svømme fra Ebeltoft til Odden senere i år, hvor strømmen også er imod dem. Det er der ifølge Ander Vestergaard heller ikke nogen, der har gjort før. Herefter er planen at indstille svømmekarrieren. TV2 Nord mødte Anders Vestergaard og Per Kristensen fredag aften, inden de svømmede afsted.